Mnenje Komisije

o predlogu uredbe Evropskega parlamenta in Sveta o prenosu pristojnosti na Splošno sodišče Evropske unije za odločanje o sporih med Unijo in njenimi uslužbenci na prvi stopnji

***

ob upoštevanju Pogodbe o delovanju Evropske unije, in zlasti prvega odstavka člena 257 ter drugega odstavka člena 281 Pogodbe,

(1)Sodišče je 17. novembra 2015 zakonodajalcu predlagalo sprejetje uredbe, ki bi ukinila Sodišče za uslužbence in odločanje v sporih s področja javnih uslužbencev Unije prenesla na Splošno sodišče.

(2)Ta predlog pomeni nujno nadaljnje ukrepanje po reformi Splošnega sodišča, ki jo je nedavno sprejel zakonodajalec Unije, da bi se odzval na povečanje števila sporov na tem sodišču. S sprejetjem Uredbe (EU, Euratom) 2015/2422 z dne 16. decembra 2015 sta se Evropski parlament in Svet odločila za postopno povečanje števila sodnikov Splošnega sodišča, tako da bi do leta 2019 dosegli dva sodnika na državo članico, med drugim z vključitvijo sedmih sodnikov Sodišča za uslužbence na Splošno sodišče s 1. septembrom 2016.

(3)Komisija je v celoti podprla prvotne zahteve Sodišča po povečanju števila sodnikov Splošnega sodišča. Razlogi za takšno stališče so bili podrobno predstavljeni v mnenju Komisije z dne 30. septembra 2011 (COM(2011)596). Komisija je tudi podprla rešitev, ki jo je nazadnje sprejel zakonodajalec, in sicer postopno podvojitev števila sodnikov Splošnega sodišča, med drugim s prenosom delovnih mest sodnikov iz Sodišča za uslužbence.

(4)Glede na navedeno Komisija ta predlog v celoti podpira, če bo to omogočilo izvedbo druge faze reforme in tako jasno odražalo odločitve, ki jih je zakonodajalec že sprejel.

(5)Komisija poleg tega podaja le dve dodatni pripombi.

(6)Prva pripomba se nanaša na prihodnjo postopkovno obravnavo zadev, ki bodo prenesene na Splošno sodišče.





(7)Poleg ukinitve Sodišča za uslužbence s 1. septembrom 2016 in prenosa vseh zadev, ki bodo na ta dan še nerešene, iz Sodišča za uslužbence na Splošno sodišče, predlog vsebuje začasne določbe, ki so namenjene organizaciji navedenega prenosa. Določeno je zlasti, da bodo zadeve, ki bodo 31. avgusta 2016 še nerešene pred Sodiščem za uslužbence, na ta dan prenesene v obstoječem stanju.

(8)Celovito branje predloga Sodišča in priloženih obrazložitev kaže, da bodo prenesene zadeve od dneva prenosa obravnavane po določbah poslovnika Splošnega sodišča, ki se bodo medtem spremenile.

(9)V zvezi s tem Komisija meni, da bi bilo zaradi pravne varnosti koristno, da bi ta predlog vseboval izrecno določbo, ki bi potrdila uporabo poslovnika Splošnega sodišča za te zadeve. Poleg tega želi Komisija, v zvezi s spremembami poslovnika Splošnega sodišča, ki bodo potrebne za upoštevanje prenosa jurisdikcije s področja javnih uslužbencev, že zdaj izraziti pomen, ki ga pripisuje posebnim pravilom, ki naj jih Splošno sodišče vnese v svoj poslovnik, da bodo veljala za spore s področja javnih uslužbencev, kot so trenutno vsebovana v poslovniku Sodišča za uslužbence, zlasti v členih 108 in 109.

(10)Druga pripomba Komisije se nanaša na notranjo ureditev Splošnega sodišča po končanem povečanju števila sodnikov. Splošno sodišče bi moralo s 1. septembrom 2016 šteti 47 članov. Seveda bo moral biti način delovanja Splošnega sodišča temeljito spremenjen, da bi se lahko prilagodili novim razmeram. Po eni strani bo to povečanje pomenilo možnost Splošnega sodišča, da večje število zadev predloži večjim sestavam (senati petih sodnikov ali celo Velikemu senatu), in sicer glede na njihovo pomembnost. To bi zagotovilo skladnost in kakovost sodne prakse razširjenega Splošnega sodišča in preprečilo povečanje števila vloženih pritožb na Sodišče. Po drugi strani bi nove razmere lahko spodbudile razmislek o možnostih za prilagoditev pravil in praks za dodeljevanje zadev, tako da bi se ustvarile tematske sinergije, pri čemer bi se zlasti upoštevala stvarna povezanost zadev, hkrati pa bi se ohranila prožnost, ki bi omogočila potrebno prilagoditev navedenih pravil in praks prihodnjemu razvoju postopka.

(11)Komisija nenazadnje zakonodajalca poziva, naj predlog Sodišča sprejme brez odlašanja. Poleg že omenjenega roka, ki se izteče 1. septembra 2016, Komisija opozarja, da bo po sprejetju zakonodajnega besedila treba sprejeti še potrebne prilagoditve poslovnika Splošnega sodišča ter imenovati nove sodnike in opraviti notranjo reorganizacijo Splošnega sodišča. Šele tedaj bo Splošno sodišče imelo na voljo vsa sredstva, da bo lahko učinkovito pristopilo k zmanjšanju sodnih zaostankov.

* * *